## El secretari autonòmic d’Agricultura denuncia que el Govern d’Espanya obstaculitza que els arrossers afectats per la riuada puguen cobrar les ajudes del Consell

*** Tejedo denuncia que el Govern d’Espanya “impedix que les nostres ajudes siguen complementàries a les seues”
* El secretari autonòmic d’Agricultura recorda que la Conselleria “ja ha posat en marxa més de 72 milions d’euros, tant en ajudes com en actuacions per al sector afectat per les riuades”**

El secretari autonòmic d’Agricultura, Vicente Tejedo, ha denunciat hui que el Ministeri d’Agricultura “obstaculitza que els arrossers afectats per la riuada del mes d’octubre passat puguen cobrar les ajudes que va posar en marxa el Consell el passat 19 de febrer”.

Tejedo ha explicat que, dies després d’anunciar esta mesura del Consell, “el Ministeri va anunciar una ajuda similar per als mateixos beneficiaris. Esta nova ajuda anunciada i publicada en el BOE el passat 8 de març, impossibilita que la Generalitat puga dur a terme les seues ajudes, ja que la normativa impedix superar una quantitat econòmica, que el Ministeri ha fixat en 3.000 euros per hectàrea, i que ja cobrirà amb fons propis”.

El secretari autonòmic ha lamentat “l’actitud del Govern d’Espanya, que, en lloc de col·laborar i ajudar el Consell en les ajudes, que ja està posant en marxa per al sector, perjudica els damnificats per la riuada”.

Tejedo ha recordat que la Conselleria d’Agricultura “ja ha posat en marxa més de 72 milions d’euros, tant en ajudes com en actuacions per al sector afectat per les riuades. En tot moment, hem anat per davant del Ministeri i dubte que, sense l’impuls de la Generalitat, el Ministeri haguera concedit les ajudes que ara promet”.

“Han tingut quatre mesos per a ajudar els arrossers i anuncien les seues mesures dies després que ho fera el president Mazón. I, a més, ens impedixen complementar-les amb les nostres. És una mostra de tacticisme polític i deslleialtat institucional com poques”.

Fecha: 14/03/2025